»Vækst leder ikke automatisk til et bedre samfund, for vækst behøver ikke betyde, at flere mennesker får det materielt bedre – det afhænger af fordelingen. Og så er der ingen åbenlys sammenhæng mellem økonomisk vækst og livskvalitet«.

Sådan siger den norske professor i socialantropologi Thomas Hylland Eriksen til politikeres og økonomers forestilling om, at vejen ud af den økonomiske krise går gennem vækst.

Hylland Eriksen mener, at vi må holde op med at tænke på vækst som det eneste saliggørende, hvis vi skal komme gennem dette århundrede med anstændigheden i behold.